Burjassot inicia les obres d’adequació de l’antic Mercat Municipal
2025-07-24

Hui ha sigut el dia de l’inici efectiu de les obres d’adequació de l’antic Mercat Municipal de Burjassot, una vegada s’ha complit tot el tràmit administratiu de licitació de la mateixa i que va ser ratificat per Junta de Govern dilluns passat 19 de gener. A partir de hui, l’obra serà executada en un termini aproximat de deu setmanes i compta amb un pressupost proper als 360.000 euros. El projecte ha comptat amb una subvenció de la Diputació de València i una aportació econòmica de l’Ajuntament de Burjassot.

L’alcalde de Burjassot, Rafa García, acompanyat dels membres de l’Equip de Govern, Emili Altur, José Ruiz i Manuel Pérez Menero, han acudit a primera hora a visitar l’inici de les obres. García ha manifestat que “és un moment per a nosaltres molt important. És un moment de molt optimisme, i perquè no dir-ho, és un moment d’alegria, ja que en poc temps podrem tornar a veure en tota la seua esplendor l’edifici emblemàtic del Mercat Municipal. En un futur breu tornarem a comptar amb aquesta instal·lació i Burjassot, la ciutat sencera, podrà tornar a gaudir d’aquest meravellós espai”.

El projecte permetrà l’adequació del paviment de l’edifici, el sistema elèctric, el tractament de l’estructura de fusta, afermant els punts més febles del mateix, la pintura i reparació de la part externa i interna del Mercat, tant en fusta com en murs, i el repintat de les parts de ferro que circumden l’estructura.

Així doncs, i com a objectiu principal de l’Equip de Govern s’engega un projecte que detindrà la deterioració de l’edifici antic per poder portar a la pràctica la posada en funcionament de la instal·lació. D’aquesta forma, el barri del Nucli Antic i el municipi de Burjassot recuperaran un espai únic i històric, com és l’edifici del Mercat Municipal, i al mateix temps dinamitzarà la zona i l’àrea comercial mitjançant la posada en funcionament del mateix.